Forestil dig at vågne op i en dejlig, varm seng i toppen af et træ midt ude i en skov. Det kan blive en realitet allerede næste sommer, hvis det lykkes to brødre at rejse penge til projektet. Det skriver fjordavisen.nu. Det er brødrene Rasmus og Lasse Lybæk, som er opvokset på Als Odde, der har fået ideen til projekt Løvtag. - Jeg har altid tænkt, at Als Odde har meget at byde på for turister. Her er skøn natur, og det er tæt på både fjorden og havet, men der mangler måske alligevel noget, som kan sætte stedet på landkortet. Det håber vi, at vores trætophytter kan bidrage til, siger Rasmus Lybæk, som fik idéen til projektet for mere end fem år siden. Brødrene Lybæk er gået sammen med turismekonsulent Nanna Balsby og arkitekt Sigurd Larsen, og allerede nu kan man købe en overnatning via kickstarter.com og på den måde hjælpe projektet i mål. - En af de store trends inden for turisme lige nu er, at folk fra de store byer søger ud mod naturen for at finde fred og ro langt fra hverdagens travlhed. Rigtig mange af dem gider ikke bo i telt eller shelter, så dem håber vi at kunne tiltrække med eksklusive og komfortable hytter i træerne, siger Nanna Balsby til fjordavisen.nu. Hytterne er designet af arkitekten Sigurd Larsen, der til daglig bor i Berlin. Hytterne skal bygges omkring stammen på et træ, og der bliver indlagt vand og el. Der bliver også plads til både et lille køkken, toilet, opholdsrum og i alt fire sovepladser. Taget bliver én stor tagterrasse i trætoppen, hvor man kan nyde udsigten over skoven. - Vi har arbejdet rigtig meget med at udnytte pladsen maksimalt og med at skabe en hytte, der både er spændende at se på og opholde sig i. Og så har vi sikret, at der i hele hytten er et godt udsyn til skoven, siger Sigurd Larsen. Projektet er tæt på at være i mål. Erhvervsstyrelsen har sagt god for det, byrådet er positivt indstillet, og hvis det går, som Løvtag håber, giver kommunen den endelige byggetilladelse i begyndelsen af det nye år.

Opsummering:
Falder alle brikker på plads, kan de første gæster overnatte i en eksklusiv trætophytte i skoven på Als Odde fra sommeren 2018.